3
निनवेलाई धिक्‍कार
1 रक्तपातले भरिएको सहरलाई धिक्‍कार!
जो झूटले भरिएको छ,
र लुटपाटका धनले भरिएको छ।
जो पीडितबाट कहिल्यै मुक्त छैन!
2 कोर्राहरूको आवाज,
चक्‍काहरूको गडगडाहट,
घोडाहरूको दौड
र रथहरू थर्केका आवाज!
3 युद्धका घोडचढीहरूको हमला,
चम्किला तरवारहरू
र टल्किने भालाहरू!
मारिएका धेरै-धेरै छन्;
लासहरूका रासमाथि रास,
अनगन्ती मृत शरीरहरू,
मानिसहरू लासहरूमा ठेस खाँदै हिँड्छन्—
4 यी सबै त्यस वेश्याको कामुकताको कारणले गर्दा हो;
त्यो टुनामुनाद्वारा लोभ्याउने मालिक्नी हो,
जसले आफ्नो वेश्यावृत्तिद्वारा राष्ट्रहरूलाई
र आफ्नो तन्त्रमन्त्रले जातिहरूलाई दास बनाउँथी।
5 “म तेरो विरुद्धमा छु,” सेनाहरूका याहवेह भन्‍नुहुन्छ।
“मुखैसम्म म तेरा फरिया उचाल्नेछु।
म तेरो नाङ्गोपना राष्ट्रहरूलाई
र तेरो लाज राज्यहरूलाई देखाउनेछु।
6 म तँलाई घिनलाग्दो फोहोरले ढाक्नेछु,
म तँलाई घृणित व्यवहार गर्नेछु,
र तँलाई मानिसहरूका सामु तमाशा ठहराउनेछु।
7 तँलाई देख्नेहरू सबै तँबाट तर्केर भाग्नेछन्, र भन्‍नेछन्,
‘निनवे ध्वस्त भएको छ। त्यसका निम्ति कसले विलौना गर्ला?’
तँलाई सान्त्वना दिने व्यक्ति मैले कहाँ भेट्टाउँला?”
8 के तँ नील नदीका किनारामा अवस्थित
चारैपट्टि पानीले घेरिएको
इजिप्टको राजधानी थेबेसभन्दा असल छस्?
त्यसको सुरक्षा नील नदी थियो;
अनि पानी सहरको पर्खालजस्तै थियो।
9 कूश र इजिप्ट त्यसको असीम शक्ति थिए;
पूत र लिबिया त्यसका मित्र राष्ट्रहरू थिए।
10 तापनि त्यसलाई कैदमा लगियो,
र त्यो निर्वासनमा गयो।
त्यसका स-साना बालबच्‍चाहरू
सडकका कुना-कुनामा पछारी-पछारी मारिए।
त्यसका अगुवाहरूमाथि चिट्ठा हालियो,
र त्यसका सबै अगुवाहरूलाई साङ्लाहरूले बाँधिए।
11 तँ निनवे पनि मात्तिनेछेस्;
तँ लुकेर भाग्नेछस्,
र शत्रुहरूबाट बच्न शरण खोजी गर्नेछस्।
12 तेरा सबै बलिया किल्‍लाहरू नेभाराका रूखहरूजस्तै,
पाकेका पहिलो फलले भरिएका छन्;
जब ती बोटहरूलाई हल्‍लाइन्छ,
तब ती नेभाराहरू खानेहरूका मुखैमा झर्दछन्।
13 तेरा सेनाका दलहरूलाई हेर्,
ती सबै बेसहारा स्त्रीहरूजस्ता मात्र छन्!
तेरा देशका मूलढोकाहरू
तेरा शत्रुहरूका निम्ति उदाङ्गै खोलिएका छन्;
तिनका गजबारहरू आगोले भस्म पारेको छ।
14 शत्रुको घेराबन्दीमा पर्नुअगि आफ्ना निम्ति पानी भरेर राख्;
आफ्ना प्रतिरक्षालाई बलियो पार्!
माटो मुछेर तयार गर्;
हिलो माटोलाई कुल्चीमिल्ची पार्,
र इँटाको साँचाहरू मर्मत गर्!
15 त्यहाँ तँलाई आगोले जलाएर भस्म पार्नेछ;
तरवारले तँलाई टुक्रा-टुक्रा पार्नेछ;
तिनीहरूले तँलाई सलहले जस्तै स्वाहा पार्नेछन्।
फट्याङ्ग्राले जस्तो आफ्नो संख्या बढा;
सलहले जस्तै आफ्नो अनगन्ती संख्या बढा!
16 तैँले आफ्ना व्यापारीहरूको संख्या
आकाशका अनगन्ती ताराहरू जत्तिकै बढाएको छस्;
तर सलहले झैँ तिनीहरूले देशलाई नाङ्गो पार्छन्,
र त्यसपछि तिनीहरू उडेर जान्छन्।
17 तेरा पहरेदारहरू सलहहरूजस्ता छन्,
तेरा अधिकारीहरू सलहहरूका बथानजस्ता छन्,
जो जाडोमा भित्ताहरूमा टाँसिएर बस्छन्;
तर जब घाम उदाउँछ, तिनीहरू उडेर टाढा जान्छन्,
र ती कहाँ जान्छन्, सो कसैले जान्दैन।
18 हे अश्शूरको राजा, तेरा गोठालाहरू निदाउँछन्;
तेरा भारदारहरू आराम गर्नलाई ढल्किन्छन्।
तेरा मानिसहरू पर्वतहरूहुँदो छरपस्ट छन्।
तिनीहरूलाई एकसाथ जम्मा गर्ने कोही पनि छैन।
19 कुनै पनि कुराले तँलाई निको पार्न सक्दैन;
तेरो चोट प्राणघातक छ।
जसले तेरो बारेमा सुन्छन्,
तेरो पतनमा आफ्नो हातले ताली बजाउँछन्;
किनकि तेरो कहिल्यै अन्त्य नहुने
क्रूरता कसले भोगेको छैन र?