4
इस्राएल परमेश्‍वरतिर फर्केको छैन
1 हे सामरिया पर्वतमाथि बस्‍ने बाशानका गाईहरू हो, यो वचन सुन!
हे स्त्रीहरू हो, जसले गरिबहरूलाई थिचोमिचो गर्दछौ र खाँचोमा परेकाहरूलाई सताउँदछौ;
अनि आफ्ना पतिहरूलाई भन्दछौ, “हाम्रो निम्ति केही पेय पदार्थ ल्याइदिनुहोस्!”
2 प्रभु याहवेहले आफ्नो पवित्रताको शपथ खानुभएको छ:
“अवश्य नै समय आउनेछ,
जब तिमीहरू अङ्कुसेले तानेर निकालिनेछौ,
र बाँकी रहेका तिमीहरू पनि बल्छीले समातेर लगिनेछौ।
3 तिमीहरू हरेक पर्खालका धाँदाहरूबाट
सीधै बाहिर निस्कनेछौ।
तिमीहरू हर्मोनतिर फ्याँकिनेछौ,”
याहवेह घोषणा गर्नुहुन्छ।
4 “बेथेलमा जाओ र पाप गर;
गिलगालमा जाओ र अझ बढी पाप गर।
हरेक बिहान तिमीहरूका बलिदानहरू ल्याओ!
हरेक तीन वर्षमा* तिमीहरूका दशांश भेटी पनि ल्याओ।
5 खमिर हालेको रोटीलाई धन्यवादको भेटीको रूपमा चढाओ,
र स्वेच्छा भेटीहरूका निम्ति धाक लगाओ;
अर्थात् हे इस्राएलीहरू हो, तिनीहरूका निम्ति घमण्ड गर;
किनकि तिमीहरू यसै गर्न रुचाउँछौ,”
प्रभु याहवेह घोषणा गर्नुहुन्छ।
6 “मैले हरेक सहरमा तिमीहरूलाई भोको पेट राखेँ,
र हरेक नगरमा रोटीको अभाव गरिदिएँ;
तापनि तिमीहरू मकहाँ फर्केर आएनौ,”
याहवेह घोषणा गर्नुहुन्छ।
7 “फसलको समय अझै तीन महिना बाँकी रहँदै
मैले तिमीहरूका निम्ति वर्षा पनि रोकिदिएँ।
मैले एउटा सहरमा वर्षाको पानी पठाएँ,
तर अर्को सहरमा रोकिदिएँ।
एउटा खेतमा पानी पर्‍यो;
तर अर्को खेतमाथि परेन, त्यो सुक्यो।
8 मानिसहरू पानी पिउनका निम्ति सहर-सहरमा धरमरिँदै हिँडे,
तर प्रशस्त पिउनलाई पानी पाएनन्,
तापनि तिमीहरू मकहाँ फर्केर आएनौ,”
याहवेह घोषणा गर्नुहुन्छ।
9 “धेरै पटक मैले तिमीहरूका बगैँचाहरू र दाखबारीहरूलाई प्रहार गरेँ;
मैले तिनीहरूलाई रोग र ढुसीले नाश पारेँ।
सलहहरूले तिमीहरूका नेभारा र जैतुनका रूखहरूलाई सखाप पारिदिए,
तापनि तिमीहरू मकहाँ फर्केर आएनौ,”
याहवेह घोषणा गर्नुहुन्छ।
10 “मैले इजिप्टमा पठाएझैँ
तिमीहरूका बीचमा विपत्तिहरू पठाएँ।
मैले तिमीहरूका जवान मानिसहरूलाई तरवारले मारेँ
र तिमीहरूका घोडाहरूसमेत कब्जा गरेँ।
मैले तिमीहरूका छाउनी मृतक शरीरका दुर्गन्धले भरिदिएँ,
तापनि तिमीहरू मकहाँ फर्केर आएनौ,”
याहवेह घोषणा गर्नुहुन्छ।
11 “मैले सदोम र गमोरालाई ध्वस्त पारेजस्तै गरी
तिमीहरूमध्ये कतिलाई ध्वस्त पारेको छु।
तिमीहरू जल्दैगरेको आगोबाट निकालिएको अगुल्टोजस्तै थियौ,
तापनि तिमीहरू मकहाँ फर्केर आएनौ,”
याहवेह घोषणा गर्नुहुन्छ।
12 “यसकारण हे इस्राएलीहरू हो, म तिमीहरूलाई यसो गर्नेछु;
किनकि मैले तिमीहरूलाई यसो गर्न लागेको हुनाले,
तिमीहरू आफ्ना परमेश्‍वरलाई भेट्न तयार होओ।”
13 जसले पर्वतहरू बनाउनुहुन्छ,
जसले बतासलाई सृजना गर्नुहुन्छ;
अनि उहाँले आफ्ना विचारहरू मानिस जातिलाई प्रकट गर्नुहुन्छ;
उहाँले नै बिहानीको प्रभातलाई अन्धकारमा परिवर्तन गर्नुहुन्छ,
र पृथ्वीका अग्ला-अग्ला स्थानहरूमा कुल्चनुहुन्छ;
उहाँको नाम याहवेह सेनाहरूका परमेश्‍वर हो।
* 4:4 अथवा दिनहरूमा