भजन 101
दावीदको भजन।
1 म तपाईंको अचुक प्रेम र न्यायको गीत गाउनेछु;
हे याहवेह, म तपाईंको प्रशंसा गाउनेछु।
2 म निर्दोष जीवन बिताउनलाई होसियार रहनेछु,
तपाईं मकहाँ कहिले आउनुहुनेछ?
म निर्दोष हृदय लिएर
आफ्नो घरको कामकाज गर्नेछु।
3 म आफ्नो आँखाहरू अगि
कुनै पनि अनुचित कुराहरू राख्नेछैनँ।
पथभ्रष्‍ट भएकाहरूका कामलाई म घृणा गर्छु;
यसमा मेरो कुनै सरोकार हुनेछैन।
4 कुटिल हृदय भएकाहरू मबाट टाढा रहनेछन्;
दुष्‍टसँग मेरो कुनै सरोकार रहनेछैन।
5 जसले गुप्‍तमा आफ्ना छिमेकीको निन्दा गर्दछ,
म त्यसलाई नाश गर्नेछु;
अहङ्कारी दृष्‍टि भएका र घमण्डी हृदय भएकालाई,
म सहनेछैनँ।
6 देशका विश्‍वासयोग्य जनहरूमाथि म मेरो नजर राख्नेछु;
ताकि तिनीहरू मसित बास गरून्;
त्यो, जसको चालचलन निर्दोष छ,
उसले नै मेरो सेवा गर्नेछ।
7 छली काम गर्ने कसैले पनि
मेरो घरमा बास पाउनेछैन;
झूटो बोल्ने कोही पनि
मेरो उपस्थितिमा खडा हुनेछैन।
8 हरेक बिहान म
देशका दुष्‍ट काम गर्नेहरू सबैलाई नाश पार्नेछु;
याहवेहको सहरबाट
म हरेक दुष्कर्मीलाई नष्‍ट पार्नेछु।