भजन 40
सङ्गीत निर्देशकको निम्ति, दावीदको भजन।
1 मैले धीरजसाथ याहवेहको प्रतीक्षा गरेँ;
उहाँ मतिर फर्कनुभयो र मेरो पुकार सुन्‍नुभयो।
2 उहाँले मलाई खाडलबाट,
दलदले हिलोबाट तानेर निकाल्नुभयो;
उहाँले मेरा खुट्टाहरू चट्टानमाथि बसाल्नुभयो;
र मलाई उभिन स्थिर स्थान दिनुभयो।
3 उहाँले मेरो मुखमा एउटा नयाँ गीत हालिदिनुभयो;
हाम्रा परमेश्‍वरका प्रशंसाको एउटा गीत।
धेरै जनाले यो देख्नेछन्, र याहवेहको भय मान्‍नेछन्,
र उहाँमाथि भरोसा राख्नेछन्।
4 धन्य हो त्यो मानिस,
जसले याहवेहमा आफ्नो भरोसा राख्दछ,
जसले घमण्डीहरूमा भरोसा राख्दैनन्,
जो झूटो देवहरूपट्टि* लाग्दैनन्।
5 हे याहवेह, मेरा परमेश्‍वर,
तपाईंले गर्नुभएका अद्‌भुत कार्यहरू धेरै छन्;
तपाईंले हाम्रो निम्ति गर्नुभएका योजनाहरू धेरै छन्।
तपाईंको तुलना कसैसँग गर्न सकिँदैन;
मैले तपाईंका कामहरूका बारेमा वर्णन गर्नुपर्‍यो भने,
ती घोषणा गर्न असंख्य हुनेछन्।
6 तपाईंले बलिदान र भेटी चाहनुभएन,
तर मेरा कानहरू तपाईंले खोलिदिनुभएको छ,
तपाईंले होमबलि र पाप शुद्धीकरण बलि चाहनुभएन।
7 तब मैले भनेँ, “हेर्नुहोस्, म आएको छु,
धर्मशास्त्रमा मेरो विषयमा यस्तै लेखिएको छ।
8 म तपाईंको इच्छा पूरा गर्न चाहन्छु, हे मेरा परमेश्‍वर;
तपाईंको व्यवस्था मेरो हृदयभित्र छ।”
9 म ठूलो महासभामा तपाईंको धार्मिकताको घोषणा गर्छु;
म मेरा ओठहरू बन्द गर्नेछैनँ;
हे याहवेह, तपाईंले यो जान्‍नुहुन्छ।
10 तपाईंको धार्मिकता म मेरो हृदयमा लुकाउँदिनँ;
तपाईंको विश्‍वासयोग्यता र तपाईंको मुक्तिको विषयमा म बोल्छु।
तपाईंको अचुक प्रेम र तपाईंको सत्यता
म ठूलो महासभामा लुकाउँदिनँ।
11 हे याहवेह, तपाईंको कृपा मदेखि नरोक्नुहोस्;
तपाईंको अचुक प्रेम र तपाईंको विश्‍वासयोग्यताले मलाई निरन्तर रक्षा गरून्।
12 किनकि असंख्य कष्‍टहरूले मलाई चारैतिर घेरेका छन्;
मेरा अपराधहरू यतिसम्म थुप्रिएका छन्, कि म देख्न पनि सक्दिनँ।
ती मेरा शिरका केशभन्दा बढी छन्;
यसैले मेरो हृदय हताश भएको छ।
13 हे याहवेह, मलाई बचाउन प्रसन्‍न हुनुहोस्;
हे याहवेह, मलाई मदत गर्न चाँडै आउनुहोस्!
14 मेरो प्राण लिन खोज्नेहरू
सबै जना शर्ममा र अन्योलमा परून्;
मेरो विनाश चाहनेहरू सबै
पिठिउँ फर्काएर भागून् र अपमानित होऊन्!
15 मलाई “खुच्‍चिङ! खुच्‍चिङ!” भन्‍नेहरू
सबै लाजले गर्दा व्याकुल होऊन्।
16 तर तपाईंलाई खोज्नेहरू सबै,
तपाईंमा रमाऊन् र आनन्दित होऊन्;
तपाईंको मुक्तिको चाहना गर्नेहरू सबैले सधैँ यसो भनून्,
“याहवेह महान् हुनुहुन्छ!”
17 तर म त गरिबी र अभावमा छु;
प्रभुले मेरो बारेमा विचार गरिदिनुहोस्।
तपाईं मेरा सहायक र मलाई छुटाउने हुनुहुन्छ;
हे मेरा परमेश्‍वर, ढिलो नगर्नुहोस्।
* भजन 40:4 अथवा असत्य