भजन 5
सङ्गीत निर्देशकको निम्ति बाँसुरीसहित गाइने, दावीदको भजन।
1 हे याहवेह, मेरा शब्दहरूमा कान लगाइदिनुहोस्;
मेरो सुस्केरामा ध्यान दिनुहोस्।
2 हे मेरा राजा, मेरा परमेश्‍वर,
सहायताको निम्ति मेरो पुकार सुनिदिनुहोस्;
किनकि तपाईंलाई म प्रार्थना गर्दछु।
3 हे याहवेह, बिहानै तपाईंले मेरो सोर सुन्‍नुहुन्छ;
सबेरै तपाईंको अगि मेरो बिन्ती राख्दछु,
र आशामा प्रतीक्षा गर्दछु।
4 तपाईं दुष्‍टतासँग प्रसन्‍न हुनुहुने परमेश्‍वर हुनुहुन्‍न;
दुष्‍ट मानिसहरू तपाईंसँग बास गर्न सक्दैनन्।
5 घमण्डी मानिसहरू तपाईंको सामु खडा हुन सक्दैनन्।
दुष्‍ट काम गर्नेहरू सबैलाई
तपाईं घृणा गर्नुहुन्छ।
6 झूटो बोल्नेहरूलाई तपाईंले नष्‍ट पार्नुहुन्छ;
रक्तपात गर्ने र छलीहरूलाई
तपाईं याहवेहले घृणा गर्नुहुन्छ।
7 तर मचाहिँ तपाईंको अचुक प्रेमद्वारा
तपाईंको भवनभित्र आउनेछु;
तपाईंको पवित्र मन्दिरतिर
म श्रद्धासाथ दण्डवत् गर्नेछु।
8 हे याहवेह, तपाईंको धार्मिकतामा मलाई डोर्‍याउनुहोस्;
मेरा शत्रुहरूका कारण,
तपाईंको मार्ग मेरो सामु सोझो पारिदिनुहोस्।
9 तिनीहरूका मुखका एउटै शब्दमा पनि सत्यता छैन;
तिनीहरूका हृदय विनाशले* भरिएको छ।
तिनीहरूका घोक्रो खुल्‍ला चिहानजस्तै छ;
तिनीहरूका जिब्राले छलका कुरा बोल्छन्।
10 हे परमेश्‍वर, तिनीहरूलाई दोषी ठहराउनुहोस्;
तिनीहरूका आफ्नै जाल पतनको कारण होस्।
तिनीहरूका अनेक अपराधको कारण तिनीहरूलाई त्यागिदिनुहोस्;
किनकि तिनीहरूले तपाईंका विरुद्धमा विद्रोह गरेका छन्।
11 तर तपाईंमा शरण लिनेहरूचाहिँ खुशी होऊन्;
र तिनीहरू आनन्दले गीत गाऊन्।
तपाईंले नै तिनीहरूको रक्षा गर्नुहोस्;
र तपाईंको नामलाई प्रेम गर्नेहरू तपाईंमा आनन्दित होऊन्।
12 निश्‍चय नै, हे याहवेह, तपाईंले धर्मीहरूलाई आशिष् दिनुहुन्छ;
तपाईंले ढाललेझैँ, तपाईंको कृपादृष्‍टिले तिनीहरूलाई घेरिराख्नुहुन्छ।
* भजन 5:9 रोमी 3:13