सपन्याहको भविष्यवाणी
1
1 आमोनका छोरा यहूदाका राजा योशियाहको शासनकालमा राजा हिजकियाका खनाति, अमर्याहका पनाति, गदल्याहका नाति, कूशीका छोरा सपन्याहकहाँ आएको याहवेहको वचन यही हो:
याहवेहको दिनमा सारा पृथ्वीको न्याय
2 “म पृथ्वीको सतहबाट
सबै थोक नाश गर्नेछु,”
याहवेह घोषणा गर्नुहुन्छ।
3 “म मानिस र पशुप्राणी दुवैलाई नाश गर्नेछु;
म आकाशका पक्षीहरू
र समुद्रका माछाहरूलाई नाश गर्नेछु।
दुष्‍टलाई ठेस लगाउने ती मूर्तिहरूलाई पनि नाश गर्नेछु।”*
“अनि म सबै मानव-जातिलाई
पृथ्वीको सतहबाट मेटिदिनेछु,”
याहवेह घोषणा गर्नुहुन्छ।
4 “म यहूदाको विरुद्धमा
र यरूशलेममा बास गर्ने सबै मानिसहरूका विरुद्धमा मेरो हात पसार्नेछु।
यस ठाउँमा बाल-देवताको पूजा गर्न बचेका हरेकलाई,
र त्यसका मूर्तिपूजक पुजारीहरूका नामनिशानै मेटिदिनेछु;
5 तिनीहरूलाई, जसले आफ्ना घरका छानामाथि
आकाशका तारामण्डललाई दण्डवत् गर्दै पूजा गर्नेहरू,
दण्डवत् गर्ने र याहवेहको नाममा शपथ खानेहरू
र मोलेख† देवताको नाममा पनि शपथ खानेहरू,
6 याहवेहबाट पछि फर्केर तर्किएर जानेहरू;
अनि याहवेहको खोजी नगर्नेहरू,
र उहाँको बारेमा सोधपुछ नगर्नेहरूलाई समेत म नाश गरिदिनेछु।”
7 प्रभु याहवेहको सामु चुपचाप बस;
किनकि याहवेहको दिन नजिकै छ।
याहवेहले एउटा बलिदान तयार पार्नुभएको छ;
अनि उहाँले निमन्त्रणा गर्नुभएकाहरूलाई पवित्र पार्नुभएको छ।
8 “याहवेहको बलिदानको दिन,
म अगुवाहरू
र राजाका छोराहरू;
अनि विदेशी कपडा लगाउनेहरू
सबैलाई दण्ड दिनेछु।
9 त्यस दिन सँघारमाथि पाइला टेक्न इन्कार गर्नेहरू,
आफ्ना देवताहरूका मन्दिरलाई हिंसा
र छलले भर्नेहरू सबैलाई
म दण्ड दिनेछु।
10 “त्यस दिन”
याहवेह भन्‍नुहुन्छ,
“माछा मूलढोकाबाट रुवाबासी सुनिनेछ;
सहरका नयाँ टोलबाट विलाप
र डाँडाहरूबाट ठूलो आवाज सुनिनेछ।
11 तिमी बजारमा बास बस्‍नेहरू, विलाप गर;
तिम्रा सारा व्यापारीहरूको नामनिशानै मेटिनेछन्,
चाँदीका व्यापार गर्नेहरू सबै नाश हुनेछन्।
12 त्यस बेला म यरूशलेमलाई बत्ती बालेर खोज्नेछु,
र आफैँमा ढुक्‍क भएर बस्‍नेहरू,
जो मद्यका थिग्राजस्तै छन्,
जसले, ‘याहवेहले न असल, न त खराब नै
गर्नुहुन्छ’ भन्‍नेहरूलाई दण्ड दिनेछु।
13 तिनीहरूका धनसम्पत्तिहरू लुटिनेछन्,
तिनीहरूका घरहरू भत्काइनेछन्।
तिनीहरूले घर बनाउनेछन्,
तर त्यसमा तिनीहरू बस्‍न पाउनेछैनन्;
तिनीहरूले दाखबारी लगाउनेछन्,
तर तिनीहरूले दाखमद्य पिउन पाउनेछैनन्।”
14 याहवेहको महान् दिन नजिकै छ—
त्यो नजिकै छ, र अब त्यो चाँडै आउँदैछ।
याहवेहको त्यो दिनको रुवाइ-कराइ अत्यन्तै तितो हुनेछ;
त्यो दिन वीर योद्धा पनि आफ्नो युद्धको निम्ति चिच्याउँदै रुनेछन्।
15 त्यो दिन क्रोधको दिन हुनेछ—
सङ्कष्‍ट र वेदनाको दिन,
कष्‍ट र सर्वनाशको दिन,
अन्धकार र निराशाको दिन,
बादल र घोर अन्धकारको दिन।
16 सुरक्षित किल्‍ला भएका सहरहरूका विरुद्धमा
र कुनाहरूमा रहेका धरहराहरूको विरुद्धमा
तुरही र लडाइँको आवाज सुनिने दिन।
17 “म सबै मानिसहरूमाथि यस्तो सङ्कष्‍ट ल्याउनेछु,
कि तिनीहरू अन्धा मानिसहरूजस्तै छामछाम-छुमछुम गर्नेछन्;
किनकि तिनीहरूले याहवेहको विरुद्धमा पाप गरेका छन्।
तिनीहरूको रगत धुलोझैँ
र तिनीहरूका आन्द्राभुँडी गोबरझैँ फ्याँकिनेछन्।
18 तिनीहरूलाई याहवेहको क्रोधको दिनमा,
न त तिनीहरूका सुनले,
न त तिनीहरूका चाँदीले तिनीहरूलाई बचाउनसक्नेछ।”
उहाँको डाहको आगोमा
सारा संसार भस्म पारिनेछ;
किनकि यस पृथ्वीमा बसोबास गर्ने
सबैलाई उहाँले अचानक अन्त्य गर्नुहुनेछ।
* 1:3 मूल भाषामा यो पङ्‌क्तिको अर्थ निश्‍चित छैन। † 1:5 मोलेख जसको अर्को नाम हो मल्काम